text: Absolut sidste udkald for Vejen EH 
  28 februar 2014 kl. 15.08
  Spillerne i håndboldklubben Vejen EH giver nu klubben en allersidste chance for at redde klubben fra en konkurs.
  Det blev her til eftermiddag besluttet på et møde mellem spillerne og deres spillerforening.
  Spillerne skulle have haft løn i dag, men de har givet klubben lidt tid.
  De trænede i dag - selvom de ikke har fået deres løn - og selvom klubbens formand i går kastede håndklædet i ringen.
  Klubben er løbet tør for penge, men da hverken spillere eller andre kreditorer har gjort krav på deres tilgodehavende, så er klubben ikke i betalingsstandsning eller under konkurs. Og så længe den tilstand varer, ja så kører klubben videre.
  